**Veikko Juhani Vallin** (s. 15. toukokuuta 1962 Tampere) on suomalainen poliitikko ja liikemies. Vallin tutustui yrittäjänä toimiessaan Tony Halmeeseen ja auttoi hänet kansanedustajaksi eduskuntavaaleissa 2003, mikä muodosti virstanpylvään Perussuomalaisten varhaisessa kasvussa.

Hänet valittiin perussuomalaisten kansanedustajaksi vuoden 2019 eduskuntavaaleissa. Vallin on myös Tampereen kaupunginvaltuuston jäsen. Hän on yksi vuonna 2019 valitun eduskunnan varakkaimmista kansanedustajista.

Elämä
-----

Vallin on koulutukseltaan autopeltiseppä. 1980-luvulla hän työskenteli Volvon tehtaalla Ruotsissa. Palattuaan Suomeen vuosikymmenen lopulla hän liittyi perussuomalaisten edeltäjän Suomen Maaseudun Puolueen nuorisojärjestöön kansanedustaja Sulo Aittoniemen maahanmuuttovastaisten mielipiteiden houkuttelemana. Vallin oli SMP:n nuorisojärjestön jäsenenä vain vuoden, jona aikana hän tutustui Timo Soiniin.

1990-luvun puolivälissä Vallin perusti Fast-nimisiä urheiluravinteita myyvän yrityksen, jonka liikevaihto alkoi kasvaa 2000-luvun alussa. Yritystoimintansa myötä Vallin tutustui Tony Halmeeseen ja sai ajatuksen, että tämän pitäisi pyrkiä kansanedustajaksi. Vallin ryhtyi Halmeen kampanjapäälliköksi ja toimitti *Viikingin voimaopas* -nimisen kirjan, jolla rahoitettiin vaalikampanjaa. Halme valittiin eduskuntaan perussuomalaisten edustajana vuoden 2003 eduskuntavaaleissa. Vallin toimi Halmeen eduskunta-avustajana neljän kuukauden ajan. Vallinin mukaan hän jätti tehtävänsä Halmeen päihdeongelman vuoksi  tosin Soini kirjoittaa kirjassaan *Maisterisjätkä* syy Vallinin lähtöön olisi ollut luottamuspula.

Eduskunta-avustajan tehtäviensä jälkeen Vallin perusti vuonna 2004 proteiinipatukoita valmistavan tehtaan Viroon. Sen valmistamat patukat myytiin Vallinin Suomessa toimivalle yritykselle, joka toimitti ne vähittäismyyntin. Toiminnan tarkoituksena oli verosuunnittelu. Vuonna 2009 Vallin myi proteiiniyrityksensä 2,7 miljoonalla eurolla.

Tampereen kunnallispolitiikkaan Vallin lähti mukaan vuonna 2017, jolloin hänet valittiin kaupunginvaltuustoon sitoutumattomana Tampereen Puolesta ry:n edustajana. Hän sai kunnallisvaaleissa yli 1 600 ääntä. Ennen kaupunginvaltuustoon valintaansa Vallin asui osan vuodesta Portugalissa Madeiralla. Vallin liittyi perussuomalaisiin kesäkuussa 2017 Jussi Halla-ahon puheenjohtajaksi valintaa seuranneena päivänä, ja siirtyi perussuomalaisten Tampereen valtuustoryhmään lokakuussa 2017. Vuonna 2019 Vallin valittiin eduskuntaan Pirkanmaan vaalipiiristä 4 563 äänellä.

Keväällä 2022 Vallin ilmoitti, että hän ei osallistu vuoden 2023 eduskuntavaaleihin.

Verosuunnittelu ja poliittiset näkemykset
-----------------------------------------

Vuonna 2019 Vallin arvioi omaisuutensa arvoksi 2,1 miljoonaa euroa. Se koostuu muun muassa kolmesta omakotitalosta, kuudesta kerrostalohuoneistosta ja yhdestä liikehuoneistoista, jotka sijaitsevat Suomessa, Virossa ja Portugalissa. Vallin hallinnoi omaisuuttaan Virossa toimivan yrityksensä Vallinvest Oü:n kautta. Vuonna 2019 hän kertoi *Helsingin Sanomien* haastattelussa välttäneensä virolaisen yrityksensä kautta maksamasta veroja Suomeen yli 200 000 euroa. Vallinin mukaan verosuunnittelu ei ole moraalisesti väärin.

Kunnallisvaaleissa 2017 Vallinin teemoja olivat Tampereen raitiotiehankkeen peruminen, Viistokadun palauttaminen, Hämeenkadun avaaminen yksityisautoille sekä tiukka pakolaispolitiikka. Eduskunnassa Vallin ajaa nykymuotoisen yhteisöveron poistamista yrityksiltä, ja hän haluaa Suomeen myös Viron mallin mukaisen tasaveron. Vallin on kertonut ihailevansa Yhdysvaltain presidenttiä Donald Trumpia tämän talouspolitiikan vuoksi. Vallinin mielestä Trump on puhunut painavaa ja loogista asiaa. Vallin myös epäilee ilmastonmuutosta.

Vallin on kertonut irtisanoutuvansa etnonationalismista ja rasismista. Lisäksi hän vastustaa turkistarhausta.

Yksityiselämä
-------------

Vallinin avopuoliso on Kap Verdestä kotoisin oleva Alice Pereira.

Lähteet
-------

1. ↑  Veikko Vallin *Suomen kansanedustajat*. Eduskunta.   Viitattu 22.4.2019.
2. ↑  Hartikainen, Jarno ; Kössi, Anni ; Niskakangas, Tuomas ; Pietiläinen, Tuomo: Palkittu dekkaristi, entinen maajoukkuekoripalloilija ja Brother Christmas – HS esittelee eduskunnan ensikertalaiset (arkistoitu sivu)  16.4.2019. Helsingin Sanomat.  Arkistoitu 15.4.2019. Viitattu 21.4.2019.
3. ↑  Tikkala, Hannu: Uudet kansanedustajat ponnistavat eduskuntaan hyvin erilaisista lähtökohdista – vuosituloissa yli 240 000 euron erot  4.11.2019. Yle Uutiset. Viitattu 15.4.2020.
4. 1 2 3 4 5 6 7  Kauppinen, Liisa: Miljonääri liittyi perus­suomalaisiin Jussi Halla-ahon perässä, ja nyt "Tampereen Trump" ilmentää puolueen muutosta (vain tilaajille)  15.9.2019. Helsingin Sanomat. Viitattu 25.3.2020.
5. 1 2  Mäkinen, Petteri: Madeiralla asuva tamperelaismiljonääri: Tämä luku paljastaa, ettei Tampere ole yrittäjäystävällinen  5.11.2016. Tamperelainen. Viitattu 15.4.2020.
6. 1 2  Airo, Tatu: Tony Halmeen kampanjapomosta tuli miljonääri – nyt hän pyrkii Tampereen pormestariksi (vain tilaajille)  13.1.2017. Aamulehti. Viitattu 15.4.2020. [vanhentunut linkki]
7. 1 2  Airo, Tatu: Ääniharava Veikko Vallin siirtyy perussuomalaisten valtuustoryhmään Tampereella (vain tilaajille)  23.10.2017. Aamulehti. Viitattu 15.4.2020. [vanhentunut linkki]
8. ↑  Anita Simola: Veikko Vallin jättää eduskunnan heti ensimmäisen kauden jälkeen: "En jaksa enää istua uskotellen, että voisin vaikuttaa johonkin" – Selvitimme kaikki Pirkanmaan luopujat ja jatkajat *Aamulehti*.  1.4.2022. Viitattu 4.4.2022.
9. ↑  Ampuja, Eetu: Yli 20 vuoden ikäero! Perussuomalaisten Veikko Vallin, 57, esitteli Linnassa afrikkalaisen avopuolisonsa – tumma Alive on käsittämätön kurvikaunotar Kap Verdestä  7.12.2019. Seiska. Viitattu 15.4.2020.


|  |  |  |  |  |  |  |
| --- | --- | --- | --- | --- | --- | --- |
| 

| * n
* k
* m
Perussuomalaisten kansanedustajat 2019–2023 |
| --- |
|  |
| Eduskuntaryhmä(39) | 
* Antikainen
* Eerola
* Elomaa
* Halla-aho (2019–)1
* Hakkarainen (2019)2
* Huhtasaari (2019)3
* Huru (2019–)3
* Immonen
* Junnila
* Juuso
* Juvonen
* Kankaanniemi (2019–)2
* Koponen
* Koskela
* Kotiaho
* Laakso
* Lehto
* Lundén
* Meri
* Mäenpää
* Mäkelä
* Mäkynen
* Niemi
* Niikko
* Packalén
* Peltokangas
* Puisto
* Purra
* Raatikainen (2019)1
* Ranne
* Rantanen
* Reijonen
* Ronkainen
* Rydman (2023–)5
* Savio
* Simula
* Slunga-Poutsalo
* Tavio
* Turtiainen (2019–2020)4
* Tynkkynen
* Vallin
* Vähämäki
* Wihonen

 |
|  |
| 
* 1 Jussi Halla-aho aloitti kansanedustajana vasta heinäkuussa 2019. Mika Raatikainen toimi hänen varaedustajanaan siihen saakka.
* 2 Teuvo Hakkarainen siirtyi Euroopan parlamenttiin heinäkuussa 2019, jolloin hänen tilalleen eduskuntaan nousi Toimi Kankaanniemi.
* 3 Laura Huhtasaari siirtyi Euroopan parlamenttiin heinäkuussa 2019, jolloin hänen tilalleen eduskuntaan nousi Petri Huru.
* 4 Ano Turtiainen erotettiin ryhmästä kesäkuussa 2020.
* 5 Wille Rydman erosi kokoomuksesta ja liittyi perussuomalaisten eduskuntaryhmään tammikuussa 2023.

 |

 |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta
* Yle

 |

 |